На основу члана 119. став 1. тачка 1) Закона о основама система образовања и васпитања („Сл. гласник РС“, бр. 88/17, 27/18 - др. закони, 10/19, 6/20, 129/21, 92/23 и 19/2025) Школски одбор на седници одржаној дана 01.07.2026. године доноси

ПОСЛОВНИК
О РАДУ САВЕТА РОДИТЕЉА ОСНОВНЕ ШКОЛЕ “УЈЕДИЊЕНЕ НАЦИЈЕ”

I ОПШТЕ ОДРЕДБЕ
Члан 1
Овим пословником уређује се начин рада, сазивање и припремање седница, гласање и сва друга питања од значаја за рад Савета родитеља школе „Уједињене нације“ у Београду (даље: Школа).
Начин избора чланова Савета родитеља, мандат чланова, председника и заменика председника Савета родитеља, уређен је Статутом школе.
Одредбе овог пословника обавезне су за све чланове Савета родитеља и сва друга лица која присуствују седницама овог саветодавног органа.
Члан 2
Надлежности Савета родитеља утврђене су одредбом члана 120. став 6. Закона. Савет родитеља:
1) предлаже представнике родитеља ученика, односно другог законског заступника ученика у Школски одбор;
2) предлаже свог представника у све обавезне тимове школе;
3) учествује у поступку предлагања садржаја ваннаставних активности и програма на нивоу Школе
4) учествује у поступку избора уџбеника, у складу са законом којим се уређују уџбеници;
4) разматра предлог школског програма, развојног плана и годишњег плана рада Школе;
5) разматра извештаје о остваривању програма образовања и васпитања, развојног плана и годишњег плана рада Школе, спољашњем вредновању и самовредновању,

завршном испиту, резултатима националног и међународног тестирања и спровођење мера за обезбеђивање и унапређивање квалитета образовно-васпитног рада;
6) разматра намену коришћења средстава од проширене делатности школе и од донација;
7) предлаже Школском одбору намену коришћења средстава остварених радом ученичке задруге и прикупљених од родитеља, односно другог законског заступника;
8) разматра и прати услове за рад Школе, услове за одрастање и учење, безбедност и заштиту деце и ученика;
9) учествује у поступку прописивања мера начина и поступака заштите и безбедности деце и ученика за време боравка у установи и свих активности које организује установа, у сарадњи са надлежним органом јединице локалне самоуправе, које је дужна да спроводи.
10) даје сагласност на програм и организовање екскурзије, односно програме наставе у природи и разматра извештај о њиховом остваривању;
11) предлаже представника и његовог заменика за локални савет родитеља;
12) своје предлоге, питања и ставове упућује Школском одбору, директору, стручним органима Школе и Ученичком парланменту .
13) разматра и друга питања утврђена Статутом Школе.


Члан 3
Свој рад Савет родитеља обавља на седницама.
Седнице су јавне и њима присуствују сви чланови овог органа, представници родитеља ученика сваког одељења у школи а по позиву могу присуствовати и остали родитељи ученика школе и наставници.
На седнице Савета родитеља могу се позивати представници Школског одбора, стручних органа, директор установе, стручни сарадници, представници Ученичког парламента, као и друга лица која имају интерес да присуствују седници, или могу својим знањем и радом да допринесу раду Савета родитеља.

II РЕДОВНЕ И ВАНРЕДНЕ СЕДНИЦЕ
Члан 4.
Седнице Савета могу бити редовне и ванредне.
Редовне седнице одржавају се најмање два пута у току полугодишта, а пријем поднесака и материјала за седницу закључује се седам дана пре дана одржавања седнице.

Ванредне седнице одржавају се по потреби, за разматрање неодложних питања, с дневним редом који се може заказати по хитном поступку, телефонским путем, најкасније један дан пре дана одређеног за одржавање седнице и не може се допуњавати или проширивати на самој седници.
Редовне седнице се означавају редним бројем у току школске године, с ознаком
„редовна седница“, а ванредне редним бројем и ознаком „ванредна седница“.
Ако се седница одржава електронским путем, уз ознаке из претходног става наводи се и ознака „електронска“.
Савет родитеља може да организује и електронску седницу у случају када је одлучивање о појединим питањима формалне природе, временски ограничено, хитно или ако то налаже тренутна епидемиолошка ситуација.
Председник Савета родитеља
Члан 5.
Председник Савета родитеља одговоран је за правилну примену одредаба овог Пословника и за свој рад одговара Савету родитеља.
Председник Савета родитеља може да поднесе оставку уколико не може да одговори својим обавезама.
Савет родитеља може да опозове председника уколико он своје обавезе не обавља савесно.
Одлука о прихватању оставке, односно о опозиву председника доноси се јавним гласањем, већином гласова од укупног броја чланова савета.
Одредбе из ст. 1. до 4. овог члана сходно се примењују и на заменика председника Савета родитеља.
Члан Савета родитеља
Члан 6.
У савет родитеља Школе бира се по један представник родитеља, односно другог законског заступника ученика сваког одељења.
У Савету родитеља сразмерно су заступљени родитељи, односно други законски заступници деце, односно ученика припадника националне мањине.
Члан Савета родитеља је и представник родитеља, односно другог законског заступника деце, односно ученика са сметњама у развоју и инвалидитетом.
Представници Савета родитеља бирају се сваке школске године.
Сваки члан Савета родитеља у обавези је да присуствује седницама овог органа и својим савесним радом доприноси успешном остваривању послова који су му Законом стављени у надлежност.

Сваки члан Савета родитеља у обавези је да о свом раду и одлукама Савета обавештава родитеље одељењске заједнице чији је представник. Члан Савета дужан је да на захтев Савета прибави мишљење родитеље одељењске заједнице на начин прописан овим Пословником.
Уколико члан Савета родитеља несавесно ради или неоправдано одсуствује више од три пута узастопце председник Савета родитеља ће покренути иницијативу за избор другог представника родитеља тог одељења.
Родитељу престаје чланство у Савету родитеља ако престане основ за чланство, на лични захтев и ако из одређених разлога није у могућности да присуствује седницама Савета родитеља.
Престанак основа за чланство у савету родитеља утврђује се на седници Савета родитеља, о чему се доноси одлука и сачињава записник, а Савет ће затражити да одељење чији је родитељ био представник изабере новог представника за члана Савета.
На лични захтев родитељ ће престати да буде члан Савета родитеља подношењем писмене изјаве, као и у случају његове немогућности да присуствује седницама Савета, што ће се на седници Савета констатовати и покренути поступак за избор новог представника родитеља за члана Савета.
Прибављање мишљења одељенске заједнице
Члан 7.
Мишљење чланова родитеља одељењске заједнице прибавља се eлектронским изјашњавањем/анкетом на одељењској онлајн групи.
Савет родитеља дефинише питање за анкету тако да буде јасно и недвосмислено и да је на постављено питање могуће јасно изјашњење са одговором „за“, „против“ ИЛИ УЗДРЖАН.
Став родитеља одељењске заједнице одређује се збрајањем укупног броја гласова родитеља који су гласали електронским изјашњавањем/ на одељењској онлајн групи.
Представник одељенске заједнице у Савету родитеља је дужан да формулише став и достави исти председнику Савета родитеља у писаној форми.

III САЗИВАЊЕ СЕДНИЦЕ
Члан 8.
Прву конститутивну седницу Савета родитеља сазива директор установе и њоме руководи, до верификације мандата члановима Савета родитеља и избора председника Савета родитеља и његовог заменика.
Након тога, седнице сазива и њима руководи председник Савета родитеља, а у његовом одсуству његов заменик. Заменик председника има сва права и обавезе

председника у његовом одсуству.
На конститутивној седници Савета или, у случају спречености, првој наредној седници Савета родитеља, представници Савета родитеља у Школском одбору представљају свој досадашњи рад и активности .
Седнице се сазивају и одржавају по потреби, а најмање два пута у току сваког полугодишта.
Директор Школе је у обавези да обезбеди адекватну просторију за одржавање седнице Савета родитеља.


Члан 9.
Преседник Савета је у обавези да позив за седницу, са предложеним дневним редом, обавештењем о дану, часу и месту одржавања седнице достави свим члановима овог органа најкаснијe седам дана пре дана одређеног за одржавање седнице.
Изузетно, уколико то захтева природа питања које се ставља на дневни ред, седница се може заказати по хитном поступку, телефонским путем, најкасније један дан пре дана одређеног за одржавање седнице.
Председник Савета родитеља у обавези је да седницу сазове и на писмени захтев Школског одбора, директора, стручних органа школе и Ученичког парламента. У том случају, седници Савета родитеља обавезно присуствују представници подносиоца захтева за одржавање седнице Савета родитеља.


Члан 10.
Седнице Савета родитеља сазивају се писменим позивом који се упућује сваком члану Савета електронском поштом.
Седнице Савета сазива одлуком председник, на своју иницијативу или на захтев једне трећине укупног броја чланова Савета.
Захтев за сазивање седнице мора садржати и предлог дневног реда.
Ако председник не сазове седницу у складу с претходним ставом, седницу може сазвати један од чланова Савета који су захтевали одржавање седнице.
Ако се на тако сазвану седницу одазове довољан број чланова Савета за постизање кворума, а не одазове се, односно не присуствује јој председник, нити заменик председника, присутни чланови могу изабрати за председавајућег члана Савета који руководи том седницом и потписује акте донете на тој седници, као и записник.
Седница сазвана на начин из претходна два става сматра се ванредном седницом, и на њој се дневни ред не може допуњавати или проширивати.

IV ПРИПРЕМАЊЕ СЕДНИЦЕ
Члан 11.
Председник Савета родитеља, или његов заменик, у сарадњи са директором и стручним органима Школе, припрема предлог дневног реда сваке седнице.
Припремање седнице  подразумева:
1. утвривање предлога дневног реда.
2. одређивање известиоца по појединим питањима,
3. припремање одговарајућег материјала.
Члан 12.
При састављању предлога дневног реда води се рачуна нарочито о томе:
· да се на седницама разматрају питања из надлежности Савета родитеља, као и друга питања, на захтев директора Школе, стручних органа или Школског одбора, за која је потребно мишљење родитеља;
· да дневни ред обухвата питања која су најактуелнија за рад Савета родитеља и школе у целини, и
· да дневни ред не буде сувише обиман, како би могле да се размотре све предложене тачке дневног реда.
Савет може одлучити да се седница прекине, ако се у току дана не могу решити сва питања из дневног реда и уколико то захтева већина чланова Савета.
Седница Савета се прекида:
1. кад у току седнице број присутних чланова Савета, услед напуштања седнице буде недовољан за пуноважно одлучивање,
2. кад због дужег трајања седнице, она не може да се заврши у планирано време,
3. кад дође до тежег нарушавања реда на седници, а председник није у стању да одређеним мерама успостави ред неопходан за рад седнице.
Седницу Савета прекида председник Савета и заказује нову седницу.
Прекинута седница се наставља најкасније  у року од три дана по прекиду седнице.

V ПОЗИВ, РОКОВИ И МАТЕРИЈАЛИ
Члан 13.
Позив за редовну седницу садржи одлуку председника о сазивању седнице, време и место одржавања седнице и неопходн материјал за тачке предложеног дневног реда и доставља се електронском поштом члановима Савета најкасније седам дана пре дана одржавања заказане седнице.

Позив за ванредну седницу садржи одлуку о сазивању седнице, време и место одржавања седнице, дневни ред као и разлоге који налажу хитност одржавања, и доставља се електронском поштом члановима Савета најкасније један дан пре почетка седнице.

VI РАД НА СЕДНИЦАМА И ОДРЖАВАЊЕ РЕДА
Члан 14.
Седницу отвара председник и на самом почетку утврђује присутност и одсутност чланова.
Седница се може одржати уколико постоји кворум, односно уколико је присутна већина од укупног броја чланова Савета родитеља.
Након утврђивања кворума, разматра се и усваја предлог дневног реда.
Уколико члан Савета током седнице изрази сумњу у постојање кворума, постојање кворума се поново утврђује.
Своје предлоге, питања, ставове и одлуке Савет родитеља доноси већином гласова присутних чланова.

VII ОДЛУЧИВАЊЕ
Члан 15.
После расправе, приступа се, по потреби, одлучивању. Савет одлуке доноси гласањем.
Председник формулише предлог о коме ће се гласати, и то тако да се чланови Савета о њему могу изјаснити са „за“, „против“ или „уздржан“.
Ако се у току расправе предложи измена или допуна предлога датог у материјалу за седницу, а подносилац предлога датог у материјалу за седницу прихвати ту измену или допуну, предложена измена или допуна постаје саставни део јединственог предлога о коме ће се Савет изјаснити.
Ако о једном питању постоји више алтернативних предлога који се међусобно искључују, Савет се, по правилу, најпре изјашњава о предлогу датом у материјалу за седницу, а сматра се да су доношењем позитивне одлуке о једном предлогу истовремено одбијени алтернативни предлози, и о њима се Савет не изјашњава.
О питању о којем је одлучено не може се на истој седници поново отварати расправа нити се о њему може поново одлучивати.
Гласање
Члан 16.
Гласање је по правилу јавно, осим у случају када се предлажу представници за чланове

Школског одбора, када је гласање тајно.
Изузетно од става 1. овог члана, чланови Савета родитеља могу одлучити да гласање о неком питању буде тајно.
Одлука о тајном гласању доноси се јавним гласањем, ако се о предлогу изјасни већина присутних чланова Савета.
Члан 17.
Гласа се на тај начин што се чланови изјашњавају "за" или "против" предлога или се уздржавају од гласања.
Чланови Савета родитеља имају право да издвоје своје мишљење по неком питању, што се уноси у записник са седнице.
Члан 18.
Јавно гласање се врши дизањем руке или појединачним позивањем на изјашњавање. По завршеном гласању, председник утврђује резултат гласања.
Члан 19.
Тајно гласање за утврђивање предлога представника чланова Школског одбора из реда родитеља спроводи се на гласачким листићима, на којима се наводе сви предложени кандидати, по азбучном реду, са редним бројем испред сваког имена.
Гласање се врши заокруживањем редног броја испред имена кандидата. Може се гласати за највише три кандидата са листе предложених.
Гласање спроводи и резултат утврђује трочлана комисија, из реда чланова Савета родитеља, изабрана на седници на којој се врши гласање.
Сматра се да су за члана Школског одбора предложена три представника родитеља ученика школе која су добила највећи број гласова.
Ако се предлажу три представника родитеља а трећи и четврти кандидат на листи добије исти број гласова, гласање се понавља само за њих, док се не утврде три кандидата са највећим бројем гласова.
Рад на седници
Члан 20.
Председник Савета родитеља рукводи седницом, даје реч члановима и усмерава расправу и дискусију по свакој тачки дневног реда.
Сваки члан има право на излагање свог мишљења по свакој тачки дневног реда, конкретно и без опширности, по добијању речи. Председник Савета родитеља има право да прекине излагање или да опомене члана да се удаљава од предмета дискусије и да захтева конкретност.

Сваки члан има обавезу пристојног понашања и изражавања и нема право да својим понашањем на било који начин ремети ред на седницама.
Члан 21.
Због повреду реда на седници председавајући присутним члановима се могу изрећи следеће мере:
· усмена опомена;
· писмена опомена унета у записник;
· одузимање речи и
· удаљавање са седнице.
Члан 22.
Усмена опомена изриче се члану који својим понашањем на седници нарушава ред и одредбе овог Пословника.
Писмена опомена унета у записник изриче се члану који и после изречене усмене опомене настави да нарушава ред и одредбе овог Пословника.
Мера одузимања речи изриче се члану који нарушава ред, а већ је два пута био опоменут.
Мера удаљења са седнице изриче се члану који:
· вређа и клевета друге чланове или друга присутна лица;
· не поштује изречену меру одузимања речи;
· својим понашањем онемогућава несметано одржавање седнице Савета родитеља.

VIII ВОЂЕЊЕ ЗАПИСНИКА
Члан 23.
На конститутивној седници Савета родитеља одређује се особа која ће водити записник на седницама Савета родитеља. Записник може водити и запослени у школи.
Члан 24.
Записник се чува у архиви школе, са записницима осталих органа школе, као документ од трајне вредности.


IX КОМИСИЈЕ САВЕТА РОДИТЕЉА
Члан 25.
Савет родитеља може образовати сталне или повремене комисије ради извршавања појединих послова из своје надлежности.
Члан 26.

Састав комисије из члана 25. овог пословника, њен задатак и рок за извршење посла утврђује Савет родитеља приликом  формирања комисије.
Чланови комисије за свој рад одговарају Савету родитеља.

X ОСТАЛИ ЗАДАЦИ САВЕТА РОДИТЕЉА
Члан 27.
Савет родитеља предлаже Школском одбору школе свог представника у Стручни актив за развојно планирање.
Одређивање овог представника врши се јавним гласањем, на начин и по поступку прописаним овим Пословником.
Када директор Школе образује тим за реализацију одређеног задатка, пројекта или програма, чији члан треба да буде представник Савета родитеља, избор овог представника врши се у складу са ставом 2. овог члана.
Члан 28.
Поред послова прописаних Законом и Статутом Школе, Савет родитеља може на својим седницама да разматра и начин подстицања ангажовања родитеља школе у:
· решавању питања друштвеног, забавног и спортског живота ученика;
· учешћу родитеља у реализовању програма културне и јавне делатности школе;
· ангажовању на прикупљању финансијских и других средстава и свим другим активностима којима се побољшавају услови живота и рада ученика.

XI ЗАВРШНЕ ОДРЕДБЕ
Члан 29.
Измене и допуне овог Пословника врше се на исти начин и по поступку као и његово доношење.
Члан 30.
Овај Пословник ступа на снагу осмог дана од дана објављивања на огласној табли школе.
Даном ступања на снагу овог Пословника престаје да важи Пословник о раду Савета родитеља у ОШ „Уједињене нације“	дел. број 0 – 447 - 24 од 13.09.2024. године.
Пословник је заведен под деловодним бројем 0 – 517/1-26 од 01.07.2026. године, а објављен је на огласној табли школе, дана 01.07.2026. године.
У Београду, 01.07.2026. године		Председник Школског одбора
			Милан Сретић

